2 Samhandling med pasienter, pårørende og medarbeidere

I denne modulen rettes fokus mot sykepleiefagets verdimessige grunnlag og yrkesetikk. En sykepleier må daglig foreta valg og prioritere sykepleietiltak ut fra etiske refleksjoner om hva som er best for pasienten. Sykepleiere skal utøve etisk forsvarlig arbeid og dette skal komme til uttrykk i praktiske situasjoner og gjennom det syn sykepleieren uttrykker i møtet med pasienter, pårørende og medarbeidere. Med de endringer vår kultur og vårt samfunn kontinuerlig gjennomgår, vil helse‑ og sosialfagenes verdier stadig utfordres. Etisk teori, etiske prinsipper og verdier er derfor viktige elementer i utdanningen. For å kunne møte pasientene på en faglig måte kreves kunnskaper om- og evne til kommunikasjon og samhandling. Sykepleiere skal daglig samarbeide med pasienter og pårørende og sette deres rettigheter og behov i fokus. Samarbeidet mellom pasient og sykepleier skal bygge på respekt for pasientens kunnskaper, erfaringer og personlige valg. Kommunikasjonsferdigheter er derfor av sentral betydning. For å hjelpe pasienten vil det ofte være nødvendig for sykepleieren å samarbeide med andre yrkesgrupper. De utfordringene dette skaper for sykepleieren, inngår også i denne modulen.
